**Seminár ETUCE vo Varšave**

Vo Varšave sa v dňoch 27. – 28. novembra 2017 konal regionálny seminár v rámci projektu ETUCE "Školské odborové zväzy zlepšujú učiteľskú profesiu. Posilnenie kapacity školských odborových zväzov na presadzovanie profesijných potrieb učiteľov v sociálnom dialógu". Seminár bol organizovaný s podporou ZNP, jedného z poľských školských odborových zväzov, ako partnera projektu. Za OZ PŠaV na Slovensku sa stretnutia zúčastnil podpredseda zväzu a predseda Združenia základného školstva František Šary a vedúci úradu zväzu Juraj Stodolovský. V tvorivej atmosfére školenia sa účastníci zaoberali sociálnym dialógom v jednotlivých členských krajinách, ich školskými systémami a postojmi jednotlivých vlád štátov k školstvu. Odborové zväzy z Bosny a Hercegoviny, Bulharska, Cypru, Českej republiky, Estónska, FYROM, Maďarska, Lotyšska, Litvy, Čiernej Hory, Poľska, Rumunska, Srbska a Slovenska tiež v pracovných skupinách diskutovali o osvedčených postupov pri zvyšovaní povedomia o význame nepretržitého profesionálneho rozvoja a práci s médiami s cieľom zvýšiť imidž učiteľskej profesie ako aj možnostiach ďalšieho/kontinuálneho vzdelávania pre pedagogických zamestnancov z pozície odborových zväzov. Profesor Howard Stevenson z University of Nottingham prezentoval výsledky online prieskumu, ktorý sa uskutočnil medzi členskými organizáciami ETUCE, pričom uviedol, že v mnohých krajinách regiónu strednej a východnej Európy učitelia nemajú žiadny vplyv na ich profesionálny rozvoj a výsledkom je, že vzdelávanie častokrát nie je prispôsobené ich reálnym potrebám a nie je ani dostatočne ohodnotené zamestnávateľom. Veľmi podnetná bola návšteva Varšavskej univerzity – inštitútu vzdelávania, kde pod gesciou Európskej komisie a z prostriedkov americko-poľskej nadácie realizujú projekt „Učíme sa učiť“, ktorý je určený absolventom vysokoškolského štúdia pedagogického i nepedagogického smeru, ktorí chcú pôsobiť v regionálnom školstve. Gestori projektu predstavili náročný systém výučby modernými metódami z praxe, ako aj konkrétne úlohy, ktoré študenti realizujú novým a inovatívnym spôsobom. Zaujímavá bola informácia, že základné školy majú o absolventov tohto postgraduálneho vzdelávania obrovský záujem a taktiež že zo strany učiteľov pôsobiacich v regionálnom školstve je po tomto type vzdelávanie veľký dopyt. Pracovné stretnutie bolo prínosom pre všetkých účastníkov a počas dvoch dní boli odprezentované nové informácie a podnety, ktoré môžu odborové zväzy zužitkovať pri svojej práci.

„Keď učíme žiakov dnes rovnako ako včera, nedávame im zajtrajšok.“

John Dewey

František Šary, podpredseda zväzu